**S T A T U T U L**

Asociaţiei de Dezvoltare Intercomunitară de utilităţi publice pentru  
serviciul de transport public local  
**TRANSREGIO**

CAPITOLUL I   
Denumirea, sediul şi durata Asociaţiei

**Preambul**

1. **Municipiul Oradea**, cu cod de identificare fiscală **4230487**, prin Consiliul Local al Municipiului Oradea, cu sediul în Piata Unirii nr. 1, Judeţul Bihor, cod 410100, reprezentat de domnul primar Florin Birta, legal împuternicit în acest scop prin Hotărârea Consiliului Local Oradea nr. \_\_\_\_\_\_/\_\_\_\_\_\_\_\_\_\_\_.
2. **Comuna Borş**, cu cod de identificare fiscală **4390526**, prin Consiliul Local al Comunei Borş, cu sediul în Comuna Borş nr. 200, Judeţul Bihor, cod 417075, reprezentat de domnul primar Geza Batori, legal împuternicit în acest scop prin Hotărârea Consiliului Local Bors nr.\_\_\_\_\_/\_\_\_\_\_\_\_\_\_\_.
3. **Comuna Sânmartin**, cu cod de identificare fiscală **4641296**, prin Consiliul Local Sânmartin, cu sediul în comuna Sânmartin, Bulevardul Felix nr. 105, reprezentat de domnul primar Cristian Laza, legal împuternicit în acest scop prin Hotărârea Consiliului Local Sânmartin nr. \_\_\_\_\_/\_\_\_\_\_\_\_\_\_\_\_.
4. **Comuna Ineu**, cu cod de indentificare fiscală **4935208**, prin Consiliul Local Ineu, cu sediul în Ineu, str. Principală, nr. 7, reprezentat de domnul primar Dumitru Togor, legal împuternicit în acest scop prin Hotărârea Consiliului Local Ineu nr. \_\_\_\_/\_\_\_\_\_\_\_\_\_\_\_.
5. **Comuna Paleu**, cu cod de identificare fiscală **15304644**, prin Consiliul Local Paleu, cu sediul în Paleu, str. Principală, nr. 18, reprezentat de domnul primar Somogyi Ludovic, legal împuternicit în acest scop prin Hotărârea Consiliului Local Paleu\_\_\_/\_\_\_\_\_\_\_\_\_\_\_.
6. **Comuna Cetariu**, cu cod de identificare fiscală **4390518**, prin Consiliul Local Cetariu, cu sediul în Cetariu , nr. 48, reprezentat de domnul primar Ferencz Sandor Biro, legal împuternicit în acest scop prin Hotărârea Consiliului Local Cetariu nr.\_\_\_\_\_/\_\_\_\_\_\_\_\_\_\_\_.
7. **Comuna Hidișelul de Sus**, cu cod de identificare fiscală **4660743**, prin Consiliul Local Hidișelul de Sus, cu sediul în Hidișelul de Sus, str. Principală nr.328, reprezentat de domnul primar Petroi Adrian, împuternicit în acest scop prin Hotărârea Consiliului Local Hidișelul de Sus nr. \_\_\_\_\_\_\_\_/\_\_\_\_\_\_\_\_\_\_\_.
8. **Comuna Tileagd,** cu cod de identificare fiscală **4820321,** prin Consiliul Local Tileagd, cu sediul în Tileagd, str. Trandafirilor , nr. 1088, reprezentat prin primar Codrean Adrian, împuternicit în acest scop prin hotărârea Consiliului Local Tileagd nr.\_\_\_\_\_\_/\_\_\_\_\_\_\_\_\_\_\_\_\_\_\_\_.

denumiţi colectiv *asociaţi* şi individual *asociatul*, s-au asociat şi au înfiinţat Asociaţia de Dezvoltare Intercomunitară de utilităţi publice pentru serviciul de transport public local ***T****RANS****R****EGIO* (denumită în continuare *Asociaţia*), în conformitate cu prevederile OUG nr. 57/2019 privind Codul administrativ, ale Legii serviciilor comunitare de utilităţi publice nr. 51/2006, cu modificările şi completările ulterioare, ale Legii nr. 92/2007 a serviciilor publice de transport persoane în unităţile administrativ-teritoriale , precum şi ale Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005 , în cadrul Asociaţiei de Dezvoltare Intercomunitară de utilităţi publice pentru serviciul de transport TRANSREGIO (denumită în continuare *Asociaţia*), persoană juridică de drept privat, cu statut de utilitate publică, în scopurile prevăzute la art. 4 din prezentul Statut.

**CAPITOLUL I**   
**Denumirea, sediul şi durata Asociaţiei**

**Art.1** Denumirea Asociaţiei este ASOCIATIA DE DEZVOLTARE INTERCOMUNITARA ***T****RANS****R****EGIO*, conform dovezii privind disponibilitatea denumirii nr.106319 din 21.12.2011, eliberată de Ministerul Justiţiei. Asociaţia va avea ştampilă şi însemne proprii.

**Art. 2**

**(1)** Sediul Asociaţiei este în România, Localitatea Oradea, P-ţa Unirii nr. 1, camera 138,Judetul Bihor.

**(2)** Sediul Asociaţiei va putea fi mutat în orice alt loc aflat pe raza unităţilor administrativ-teritoriale membre, în baza unei hotărâri a Adunării Generale a Asociaţiei sau a Consiliului Director, conform prezentului Statut.

**Art. 3** Asociaţia este constituită pe o durată nedeterminată, începând cu data înscrierii sale în Registrul asociaţiilor şi fundaţiilor.

**CAPITOLUL II**  
**Scopul şi obiectivele Asociaţiei**

Art. 4

1. Asociaţia se constituie în scopul înfiinţării, organizării, reglementării, exploatării, monitorizării şi gestionării în comun a serviciului de transport public (denumit în continuare *Serviciul*) pe raza de competenţă a unităţilor administrativ-teritoriale membre, precum şi pentru realizarea în comun a unor proiecte de investiţii publice de interes zonal sau regional destinate înfiinţării, modernizării şi/sau dezvoltării, după caz, a sistemelor de utilităţi publice aferente *Serviciului*, pe baza strategiei de dezvoltare a Serviciului (denumită în continuare *Strategia de dezvoltare*).
2. În baza mandatului primit din partea unităților administrativ-teritoriale membre, Asociația poate organiza, reglementa și gestiona activități care au legătură directă/indirectă cu atingerea scopului prevăzut la alin.(1). Aceste servicii sau activități nu au un caracter economic, rolul lor fiind asigurarea organizării, gestionării și reglementării în condiții optime a servicului de transport public.

**(3)** Forma de gestiune a *Serviciului* va fi atribuirea directă în conformitate cu prevederile Legii nr. 51/2006 privind serviciile comunitare de utilități publice și cu ale Regulmentului (CE) nr. 1370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului, cu respectarea următoarelor principii:

**a)** garantarea respectării drepturilor şi intereselor utilizatorilor Serviciului de transport public local;

**b)** rezolvarea problemelor de ordin economic, social şi de mediu ale localităţilor implicate;

**c)** administrarea eficientă a bunurilor aparţinând sistemelor de transport proprietate a unităţilor administrativ-teritoriale;

**d)** utilizarea eficientă a fondurilor publice în activitatea de administrare sau executare a Serviciului de transport public local;

**e)** deplasarea în condiţii de siguranţă şi de confort, inclusiv prin asigurarea de risc a mărfurilor şi a persoanelor transportate, precum şi a bunurilor acestora prin poliţe de asigurări;

**f)** asigurarea executării unui transport public local suportabil în ceea ce priveşte tariful de transport;

**g)** recuperarea integrală a costurilor de exploatare, reabilitare şi dezvoltare prin tarife/taxe suportate de către beneficiarii direcţi ai transportului, denumiţi în continuare utilizatori, şi prin finanţarea de la bugetele locale, asigurându-se un profit rezonabil pentru operator;

**h)** autonomia sau independenţa financiară a operatorului de transport;

**i)** susţinerea dezvoltării economice a localităţilor implicate prin realizarea unei infrastructuri de transport moderne;

**j)** satisfacerea cu prioritate a nevoilor de deplasare ale populaţiei, ale personalului instituţiilor publice şi ale operatorilor economici pe teritoriul unităţilor administrativ-teritoriale prin servicii de calitate;

**k)** protecţia categoriilor sociale defavorizate, prin compensarea costului transportului de la bugetul local;

**l)** integrarea tarifară prin utilizarea unui singur tip de legitimaţie de călătorie pentru toate mijloacele de transport public local de persoane prin curse regulate;

**m)** dispecerizarea transportului public local de persoane realizat prin programe permanente;

**n)** consultarea asociaţiilor reprezentative ale operatorilor de transport şi/sau ale transportatorilor autorizaţi, precum şi ale utilizatorilor în vederea stabilirii politicilor şi strategiilor locale privind transportul public local şi modalităţile de funcţionare a acestui Serviciu.

    (4) Asociaţii declară că interesul comun ce stă la baza constituirii Asociaţiei este interesul general al locuitorilor de pe raza unităţilor administrativ-teritoriale membre pentru îmbunătăţirea calităţii Serviciului, în condiţiile unor tarife care să respecte limitele de suportabilitate ale populaţiei şi principiul "poluatorul plăteşte", atingerea şi respectarea standardelor europene privind protecţia mediului, precum şi creşterea capacităţii de atragere a fondurilor pentru finanţarea investiţiilor necesare în infrastructura tehnico-edilitară aferentă Serviciului.

Art. 5

(1) Obiectivele *Asociaţiei* sunt următoarele:

   a) să elaboreze şi să aprobe *Strategia de dezvoltare* a *Serviciului*;

   b) să monitorizeze derularea proiectelor de investiţii în infrastructura tehnico-edilitară aferentă *Serviciului*;

   c) să constituie interfaţa pentru discuţii şi să fie un partener activ pentru autorităţile administraţiei publice locale în ceea ce priveşte aspectele de dezvoltare şi de gestiune a *Serviciului*, în scopul de a coordona politicile şi acţiunile de interes general;

   d) să elaboreze şi să aprobe caietul de sarcini şi regulamentul *Serviciului de Transport public* cu respectarea disozițiilor legale;

   e) să elaboreze şi să aprobe documentaţia de atribuire a contractului de delegare, cu respectarea dispozițiilor legale.

   f) să încheie contractul de delegare cu operatorul, în numele şi pe seama unităţilor administrativ-teritoriale membre implicate, care vor avea împreună calitatea de delegatar;

   g) să monitorizeze executarea contractului de delegare şi să informeze regulat membrii săi despre aceasta, să urmărească îndeplinirea obligaţiilor asumate de operator (îndeosebi în ceea ce priveşte realizarea indicatorilor de performanţă, executarea lucrărilor încredinţate operatorilor şi calitatea *Serviciului* furnizat utilizatorilor) şi, în conformitate cu mandatul primit şi cu prevederile contractuale, să aplice penalităţile contractuale;

   h) să identifice şi să propună orice acţiuni vizând creşterea oportunităţilor de finanţare a proiectelor de investiţii în infrastructura tehnico-edilitară aferentă *Serviciului*;

   i) să îmbunătăţească planificarea investiţiilor în infrastructura tehnico-edilitară aferentă *Serviciului*.

**j)** evaluarea fluxurilor de transport de persoane şi determinarea pe baza studiilor de specialitate a cerinţelor de transport public local, precum şi anticiparea evoluţiei acestora;

**k)** stabilirea traseelor principale şi secundare şi a programelor de transport privind transportul public de persoane prin curse regulate şi atribuirea acestora odată cu atribuirea în gestiune a serviciului, în conformitate cu prevederile legale;

**l)** actualizarea periodică a traseelor şi a programelor de transport în funcţie de necesităţile de deplasare ale populaţiei şi în corelare cu transportul public interjudeţean, internaţional, feroviar de persoane existent, precum şi corelarea între modalităţile de realizare a serviciului de transport public local de persoane cu autobuze și tramvaie;

**m)** întocmirea şi urmărirea realizării programelor de înfiinţare, reabilitare, extindere şi modernizare a sistemelor de transport public local, în condiţiile legii;

**s)** autorizarea transportatorilor pentru realizarea de către aceştia a serviciului de transport public local:

**1.** transportul public de persoane prin curse regulate;

**2.** transportul public local de persoane prin curse regulate speciale.

**ș)** stabilirea, ajustarea şi modificarea tarifelor de călătorie pentru serviciul de transport public local de persoane, cu respectarea prevederilor legale privind modalitatea de gestionare a serviciului;

**t)** ducerea la îndeplinire a mandatelor primite din partea membrilor cu privire la implementarea unor reglementări care vizează exercițiul unor competențe aflate în legătură directă/ indirectă cu serviciul de transport public.

    (2) Pentru realizarea obiectivelor Asociaţiei, prin prezentul Statut, asociaţii mandatează *Asociaţia* să exercite în numele şi pe seama lor următoarele atribuţii legate de *Serviciu*:

* 1. dreptul de înființare, organizare și gestionare ale unui compartiment ca Autoritate de autorizare cu atribuții specificate de legislația în vigoare.
  2. dreptul de a delega gestiunea Serviciului de utilităţi publice, inclusiv dreptul de a concesiona bunurile aparţinând domeniului public şi/sau privat al unităţilor administrativ-teritoriale membre, care constituie infrastructura tehnico-edilitară aferentă Serviciului de utilităţi publice;
  3. elaborarea şi aprobarea strategiilor proprii privind dezvoltarea serviciilor, a programelor de reabilitare, extindere şi modernizare a sistemelor de utilităţi publice existente, precum şi a programelor de înfiinţare a unor noi sisteme, inclusiv cu consultarea operatorului;
  4. aprobarea documentaţiei de atribuire, care va include obligatoriu proiectul contractului de delegare a gestiunii ce urmează a fi atribuit şi anexele obligatorii la acesta;
  5. aprobarea modificării contractelor de delegare a gestiunii;
  6. urmărirea, monitorizarea şi raportarea indicatorilor de performanţă şi aplicarea metodologiei de comparare a acestor indicatori, elaborată de Ministerul Dezvoltării Regionale şi Administraţiei Publice, prin raportare la operatorul cu cele mai bune performanţe din domeniul serviciilor comunitare de utilităţi publice;
  7. elaborarea şi aprobarea regulamentelor serviciilor, a caietelor de sarcini, a contractelor de furnizare/prestare a serviciilor şi a altor acte normative locale referitoare la serviciile de utilităţi publice, pe baza regulamentelor-cadru, a caietelor de sarcini-cadru şi a contractelor-cadru de furnizare/prestare ori a altor reglementări-cadru elaborate şi aprobate de autorităţile de reglementare competente;
  8. urmărirea, monitorizarea şi raportarea indicatorilor de performanţă ai Serviciului, stabiliţi prin contractul de delegare a gestiunii în vederea asigurării gestionării şi administrării Serviciului de către operator pe criterii de eficienţă economică şi managerială şi aplicarea măsurilor corective şi a penalităţilor prevăzute de contractul de delegare, în situaţia în care operatorul nu respectă nivelul indicatorilor de performanţă şi eficienţă la care s-a obligat şi nu asigură continuitatea Serviciului;
  9. întocmirea de rapoarte de monitorizare a executării contractului de delagare, care conțin inclusiv măsuri de prin care se asigură medierea confliectelor dintre utilizatori și operatori;
  10. prin hotărâri ale consiliilor locale se vor stabili (dacă va fi cazul) si alte atribuţii, drepturi şi obligaţii pentru a căror exercitare unităţile administrativ-teritoriale membre conferă Asociaţiei mandat, conform art. 10 alin. (5) din Legea nr. 51/2006, cu modificările şi completările ulterioare.

1. Autoritățile deliberative ale membrilor asociati îşi păstrează competenţa exclusivă în ceea ce priveşte următoarele atribuţii:
2. aprobarea programelor de investiţii privind dezvoltarea, modernizarea şi reabilitarea infrastructurii tehnico-edilitare aferente Serviciului;
3. derularea angajamentelor contractuale în vigoare până la ajungerea la termen a acestora.
4. stabilirea categoriilor de persoane care beneficiază de facilități la utilizarea serviciului de transport public.
5. realizarea lucrărilor de construire, reparație șsi întreținere ce privesc infrastructura publică necesară pentru prestarea servicului de transport de transport public.

**CAPITOLUL III**  
**Patrimoniul Asociaţiei**

**Art. 6**

**(1)** Patrimoniul Asociaţiei este compus din bunurile şi resursele proprii, necesare acoperirii cheltuielilor de organizare şi funcţionare şi desfăşurării activităţilor proprii, pe de o parte, şi din dreptul de folosinţă gratuită asupra unor bunuri din domeniul public sau privat al asociaţilor, acordat sau ce va fi acordat *Asociaţiei* de către asociaţi, pe de altă parte.

**(2)** Patrimoniul iniţial al Asociaţiei este de 800 Lei, constituit din contribuţia în numerar şi/sau în natură a asociaţilor, după cum urmează:

a. Municipiul Oradea - 400 Lei;

b. Comuna Borş - 400 Lei;

**(3)** Patrimoniul iniţial al Asociaţiei include şi dreptul de folosinţă gratuită, pe termen limitat, a următoarelor bunuri aparţinând domeniului public şi/sau privat al asociaţilor, altele decât bunurile ce compun sistemele publice aferente *Serviciului:*

   - imobilul situat in Oradea, compus din o Cameră, aflat in patrimoniul municipiului Oradea conform Cartii Funciare anexate, in baza Contractului de Comodat incheiat pentru o perioadă de 5 ani.

**(4)** În condiţiile prevăzute de lege, bunurile date în administrare de către părţi pentru exercitarea competenţelor legate de gestiunea Serviciului de transport public de persoane vor fi înregistrate contabil ca mijloace fixe în partea de activ a bilanţului Asociaţiei şi,respectiv, fie ca drepturi ale părţilor în partea de pasiv a bilanţului Asociaţiei, fie, dacă bunurile sunt finanţate de către terţi, în pasiv la finanţări de către terţi.

Art. 7

**(1)** Sursele de venit ale Asociaţiei sunt următoarele:

1. contribuţiile asociaţilor la formarea patrimoniului iniţial, cotizaţiile asociaţilor şi alte contribuţii de la bugetele locale ale unităţilor administrativ-teritoriale membre;
2. dobânzile rezultate din plasarea sumelor disponibile, în condiţiile legii;
3. donaţii, sponsorizări sau legate;
4. orice alte surse de venituri prevăzute de lege sau de prezentul Statut.

**(2)** În cazul aprobării aderării de noi membri la Asociație, patrimoniul Asociației se va majora cu contribuția noului membru la patrimoniul deja constituit. Această contribuție reflectă un aport valoric calculat la data aderării prin înmulțirea unei valori fixe (0,1 lei) cu numărul de locuitori comunicat de către Institutul Naţional de Statistică, prin Direcţia Judeţeană de Statistică.

**Art. 8** Asociaţia nu are calitatea de operator şi nu va desfăşura activităţi economice.

**Art. 9** Asociaţia are un buget propriu de venituri şi cheltuieli. Situaţiile financiare se întocmesc şi se publică în conformitate cu legislaţia în vigoare.

**CAPITOLUL IV**  
**Asociaţii**

**Art. 10** Asociaţii au următoarele drepturi:

* 1. să aleagă şi să fie aleşi în organele de conducere ale Asociaţiei, prin reprezentanţii lor în aceste organe;
  2. să participe la luarea hotărârilor în cadrul Asociaţiei, conform prevederilor prezentului Statut;
  3. să primească, la cerere, toate informaţiile disponibile care privesc activitatea Asociaţiei;
  4. să se adreseze instanţelor judecătoreşti în cazul în care o hotărâre a Asociaţiei este contrară Statutului, legilor şi reglementărilor în vigoare sau este de natură să producă daune consumatorilor, utilizatorilor sau unei minorităţi.

Art. 11. Asociaţii au următoarele obligaţii:

1. să respecte Statutul şi hotărârile organelor de conducere ale Asociaţiei;
2. să plătească cotizaţia anuală, plata urmând să se facă până la sfarsitul lunii martie a fiecărui an. Cotizaţia pentru primul an de funcționare este fixată prin prezentul Statut la suma de 0,5 lei/an/locuitor.

Pentru perioada ulterioară primului an de funcționare valoarea cotizației de 0,5 lei/an/locuitor, poate fi modificată prin hotărârile de consiliu ale tuturor unități administrativ-teritoriale asociate.

La calculul cotizației se va avea în vedere numărul locuitorilor fiecărei unități administrativ-teritoriale (cu domiciliul în unitățile administrative-teritoriale membre) comunicat de Institutul Național de Statistică, prin Direcția Județeană de Statistică.

1. să promoveze şi să participe activ la acţiunile desfăşurate de Asociaţie;
2. să participe, prin reprezentanţii lor, la şedinţele Adunării Generale a Asociaţiei și ale Consiliului Director.
3. să se abţină de la întreprinderea oricăror acte sau fapte care ar putea avea drept consecinţă lezarea imaginii Asociaţiei şi/sau producerea unui prejudiciu ;
4. să desfăşoare acţiuni în sprijinul creşterii prestigiului Asociației;
5. să nu desfăşoare activităţi politice în cadrul sau cu ocazia manifestărilor organizate de Asociație.

**Art. 12.**

**(1)** Calitatea de asociat încetează în cazul retragerii sau excluderii din Asociaţie, conform prevederilor prezentului articol.

**(2)** Retragerea din Asociaţie nu poate avea loc decât în situaţia în care asociatul respectiv se retrage unilateral din contractul de delegare. Dacă oricare dintre asociaţi doreşte să se retragă din contractul de delegare şi, respectiv, din Asociaţie, acest asociat va notifica preşedintelui Asociaţiei şi celorlalţi asociaţi intenţia sa. Preşedintele Asociaţiei va convoca adunarea generală a Asociaţiei în cel mult 30 de zile de la data primirii unei astfel de notificări.

**(3)** Adunarea generală a Asociaţiei va analiza consecinţele retragerii şi modificările care se impun la actul constitutiv al operatorului căruia i s-a atribuit contractul de delegare a gestiunii serviciului (în special în ceea ce priveşte investiţiile), conform prevederilor contractului de delegare, şi va hotărî modificarea corespunzătoare a prezentului statut.

**(4)** În cazul în care un asociat nu aprobă contractul de delegare ce urmează să fie încheiat cu operatorul sau se retrage unilateral din contractul de delegare după semnarea acestuia, indiferent că retragerea are loc înainte sau după intrarea în vigoare a contractului de delegare, acest asociat va fi exclus din Asociaţie.

Este asimilat refuzului de a delega gestiunea Serviciului şi neadoptarea, în două şedinţe consecutive ale autorităţii deliberative a respectivului asociat, a hotărârii de aprobare a delegării gestiunii Serviciului către operator din alte motive decât un vot negativ.

Adunarea generală va hotărî excluderea din Asociaţie, va analiza consecinţele excluderii şi modificările ce se impun la contractul de delegare (în special cu privire la investiţii), conform prevederilor acestuia, şi va hotărî modificarea corespunzătoare a prezentului statut.

**(5)** Orice asociat care se retrage sau este exclus din Asociaţie este obligat să plătească:

* 1. sumele corespunzătoare rambursării de către operator a împrumuturilor contractate pentru finanţarea dezvoltării (modernizare, reabilitare, bunuri noi, indiferent dacă sunt extinderi sau înlocuiri) infrastructurii aferente Serviciului respectivului asociat, de care a beneficiat în perioada în care a fost membru al Asociaţiei, plus cheltuielile aferente acestor împrumuturi;
  2. sumele corespunzătoare investiţiilor de care a beneficiat în perioada în care a fost membru al Asociaţiei, altele decât cele prevăzute la lit. a);
  3. sumele prevăzute ca despăgubiri în contractul de delegare.
  4. pe lângă sumele de literele a)-c) orice alte sume care reprezintă un prejudiciu suferit de Asociație ca urmare a retragerii sau excluderii din Asociație.

**(6)** Adunarea Generală poate hotărî excluderea membrului asociat și în următoarele situaţii:

**a)** membrul asociat în cauză nu îşi îndeplineşte timp de un an obligaţiile faţă de Asociaţie ;

**b)** foloseşte prerogativele statutare în interes personal ;

**c)** acţionează prin orice mijloace în scopul vădit al defăimării Asociaţiei, a membrilor şi a activităţii acesteia ;

**d)** aduce prejudicii morale şi materiale Asociaţiei.

**Art.13.** Asociaţia poate accepta noi membri, cu acordul asociaţilor şi cu încheierea unui act adiţional la prezentul statut, prin care noii membri sunt menţionaţi în preambulul statutului. Orice unitate administrativ-teritorială care devine membru al Asociaţiei acceptă în totalitate prevederile prezentului statut şi deleagă gestiunea Serviciului operatorului, prin act adiţional la contractul de delegare, ce va fi semnat de Asociaţie în numele şi pe seama unităţii administrativ-teritoriale respective. Pentru a vota hotărârea de acceptare a noi membri, reprezentanţii asociaţilor în adunarea generală a Asociaţiei au nevoie de un mandat special, prealabil, din partea unităţilor administrativ-teritoriale pe care le reprezintă, acordat prin hotărâre a consiliului local sau judeţean, după caz.

**CAPITOLUL V  
  Organele Asociaţiei**

* + - 1. ***Adunarea Generală a Asociației***

Art. 14

(1) Adunarea Generală a Asociației este organul de conducere al Asociaţiei.

**(2)** Reprezentanţii membrilor în Adunarea Generală a Asociației sunt:

- primarii, în cazul comunelor, orașelor și municipiilor asociate, pe întreaga perioadă a mandatelor de aleşi locali.

- președinții de consilii județene, în cazul județelor asociate, pe întreaga perioadă a mandatului de aleși locali.

    (3) Fiecare asociat va depune toate diligenţele pentru a-şi asigura reprezentarea permanentă în cadrul Adunării Generale a Asociaţiei. Mandatul reprezentaţilor este valabil de la data dobândirii calității de primar sau președinte de consiliu județean și până la încetarea acesteia.

    (4) Fiecare asociat are obligația de a comunica Asociației, în regim de urgență, identitatea reprezentantului său.

**(5)** Reprezentanții membrilor în Adunarea Generală a Asociației își pot delega calitatea de reprezentanți, în condițiile legii.

**(6)** Membrii Adunării Generale sunt prevăzuți Anexa 1 la statut - Primele organe și organele actuale de conducere, administrare și control.

.

**Art. 15**

**(1)** Preşedintele Asociaţiei se alege cu o majoritate simplă din rândul membrilor Adunării Generale pentru o perioadă care se suprapune cu mandatul pe care acesta îl exercită în calitate de ales local.

**(2)** Preşedintele Asociaţiei îndeplineşte următoarele atribuţii:

* 1. convoacă şi conduce lucrările Adunării Generale şi pe cele ale Consiliului Director;
  2. reprezintă Asociaţia în relaţiile cu terţii, *cu excepţia* situaţiilor în care se prevede expres altfel;
  3. semnează actele şi documentele adoptate de organul de conducere a Asociaţiei;
  4. deleagă responsabilităţile specifice vicepreşedintelui Asociației;
  5. urmăreşte şi asigură ducerea la îndeplinire a hotărârilor, deciziilor, altor documente şi măsuri, stabilite de Adunarea Generală a Asociaţilor şi de către Consiliul Director;
  6. prezintă informări şi analize asupra activităţii desfăşurate de către Consiliul Director;
  7. propune Consiliului Director numirea şi revocarea din funcție a *directorului executiv*;
  8. îndeplineşte orice alte sarcini dispuse de către Adunarea Generală;
  9. emite dispoziții, care sub rezerva legalității, sunt obligatorii pentru membrii aparatului tehnic.

**(3)** **a)** Vicepreşedintele Asociaţiei se alege pe o perioadă care se suprapune cu mandatul pe care acesta îl exercită în calitate de ales local.

**b)** Vicepreşedintele Asociaţiei are ca atribuţii:

**1.** îndeplineşte oricare din atribuţiile preşedintelui în absenţa acestuia;

**2.** îndeplineşte orice alte atribuţii încredinţate de către preşedinte.

 Art. 16

(1) Adunarea Generală a Asociaţiei îndeplineşte atribuţiile care îi revin conform Ordonanţei Guvernului nr. 26/2000respectivconform mandatului încredinţat de către asociaţi prin prezentul Statut.

    (2) Atribuţiile Adunării Generale ale Asociației cu privire la activitatea proprie sunt:

1. stabilirea *Strategiei* şi a obiectivelor generale ale Asociaţiei;
2. realizarea scopului şi obiectivelor Asociaţiei;
3. acordarea descărcării de gestiune membrilor Consiliului Director pentru perioada încheiată, pe baza raportului de activitate prezentat Adunării Generale de Consiliul Director;
4. alegerea sau revocarea Președintelui *Asociației,* care va fi și președintele Consiliului Director, precumși stabilirea prerogativelor, limitelor și a duratei mandatului acestuia;
5. alegerea sau revocarea vicepreședintelui *Asociației,* care va fi și vicepreședintele Consiliului Director, precumși stabilirea prerogativelor, limitelor și a duratei mandatului acestuia.
6. aprobarea situaţiilor financiare ale Asociaţiei pentru exerciţiul financiar încheiat şi a proiectului bugetului de venituri şi cheltuieli al Asociaţiei pentru următorul exerciţiu financiar;
7. alegerea şi revocarea membrilor Consiliului Director;
8. alegerea şi revocarea membrilor Comisiei de Cenzori şi stabilirea regulilor generale de organizare şi funcţionare a Comisiei de Cenzori;
9. aprobarea organigramei şi a politicii de personal a Asociaţiei, inclusiv a organizării aparatului tehnic al Asociaţiei, şi, dacă este cazul, a comisiilor constituite în vederea îndeplinirii/exercitării obligațiilor/drepturilor Asociației;
10. aprobarea contractelor ce vor fi încheiate de Asociaţie în nume propriu, a căror valoare depăşeşte echivalentul în Lei al sumei de 150.000 Euro;
11. modificarea Statutului Asociaţiei;
12. dizolvarea şi lichidarea Asociaţiei, precum şi stabilirea destinaţiei bunurilor rămase după lichidare;
13. aprobarea primirii de noi membri în Asociaţie, a retragerii şi excluderii unor membri din Asociaţie;
14. aprobarea cotizaţiei anuale;
15. aprobarea raportului anual al comisiei de cenzori
16. orice alte atribuţii prevăzute prin lege, Statut sau prin hotărârile autorităților deliberative ale membrilor asociați.

    (3) Atribuţiile Adunării Generale a Asociaţiei cu privire la exercitarea mandatului acordat de asociaţi conform art. 5 alin. (2) sunt:

1. delegarea gestiunii serviciilor de utilităţi publice transferate în responsabilitatea asociaţiilor, inclusiv dreptul de a concesiona bunurile aparţinând domeniului public şi/sau privat al unităţilor administrativ-teritoriale membre care constituie infrastructura tehnico-edilitară aferentă serviciilor de utilităţi publice;
2. înființarea unui compartiment ca autoritate de autorizare cu atribuții specificate de legislația în vigoare;
3. elaborarea şi aprobarea strategiilor proprii privind dezvoltarea serviciilor, a programelor de reabilitare, extindere şi modernizare a sistemelor de utilităţi publice existente, precum şi a programelor de înfiinţare a unor noi sisteme;
4. aprobarea încheierii și modificării contractului de delegare a gestiunii;
5. aprobarea regulamentului și caietului de sarcini aferente Serviciului;
6. emiterea de hotărâri cu privire la atribuţiile, drepturile şi obligaţiile pentru a căror exercitare unităţile administrativ-teritoriale membre, prin hotărâri ale consiliilor locale, conferă Asociaţiei mandat, conform art. 10 alin. (5) din Legea nr. 51/2006, cu modificările şi completările ulterioare.
7. aprobarea măsurilor propuse în rapoartele de monitorizare a executării contractului de delegare, elaborate şi prezentate de consiliul director;
8. adoptarea de hotărâri privind aplicarea măsurilor corective şi a penalităţilor prevăzute de contractul de delegare în situaţia în care operatorul nu respectă nivelul indicatorilor de performanţă;

**(4)** Adunarea generală a Asociaţiei adoptă hotărâri în exercitarea drepturilor speciale de informare şi de control asupra operatorului, acordate Asociaţiei conform art. 17 alin. (3) din prezentul Statut.

Art. 17.

(1) În temeiul art. 16 alin. (3), Adunarea Generală a Asociaţiei hotărăşte asupra aspectelor legate de obiectivele Asociaţiei, având în vedere interesul comun al asociaţilor, în special:

a) Strategia de dezvoltare;

b) Politica tarifară;

  c) Contractul de delegare.

    (2) În legătură cu acestea, asociaţii convin:

a) Asociaţia va asigura elaborarea şi aprobarea *Strategiei de dezvoltare* a *Serviciului*. Pe baza *Strategiei de dezvoltare* vor fi stabilite investiţiile necesare atingerii obiectivelor prevăzute de această strategie şi prioritizarea acestora, precum şi planul de implementare şi analiza macrosuportabilităţii. Planurile de investiţii vor fi actualizate periodic ţinând seama de *Strategia de dezvoltare*;

    b) Sursele de finanţare a investiţiilor pot fi fonduri nerambursabile acordate de Uniunea Europeană sau de instituţii financiare, fonduri de la bugetul de stat, de la bugetele locale ale asociaţilor, fondurile proprii sau atrase ale operatorilor;

    c) Listele de investiţii prioritare şi planurile de finanţare a acestora vor fi discutate în şedinţele Adunării Generale a Asociaţiei şi aprobate de autorităţile deliberative ale asociaţilor beneficiari ai investiţiilor (proprietarii bunurilor rezultate în urma investiţiilor), precum şi ale asociaţilor deserviţi de bunurile rezultate în urma investiţiilor. În funcţie de investiţiile la care se referă, listele de investiţii prioritare şi planurile de finanţare vor fi anexate şi vor face parte integrantă din contractele de delegare corespunzătoare;

    d) Studiile de fezabilitate aferente listelor de investiţii vor fi supuse avizului Asociaţiei înainte de a fi aprobate de autorităţile deliberative ale asociaţilor beneficiari ai investiţiilor (proprietarii bunurilor rezultate în urma investiţiilor);

    e) În funcţie de specificul *Serviciului*, de activităţile componente ale acestuia aflate sub responsabilitatea fiecărui asociat şi de *Strategia de dezvoltare*, gestiunea *Serviciului*, respectiv a activităţilor componente ale Serviciului, după caz, precum şi concesiunea sistemelor de utilităţi publice aferente Serviciului/activităţilor componente ale Serviciului vor fi încredinţate operatorului în baza contractului de delegare;

    f) Contractul de delegare a gestiunii activităţilor componente ale Serviciului va fi atribuit conform prevederilor legale în vigoare şi va fi încheiat cu Operatorul de către Asociaţie, în numele şi pe seama asociaţilor care deleagă împreună prin Contractul de delegare activităţile componente ale Serviciului aflate sub responsabilitatea acestora;

    g) Operatorul va fi responsabil de implementarea programelor de investiţii stabilite prin contractele de delegare, va întreţine, va moderniza, va reabilita şi va extinde infrastructura concesionată şi va gestiona activităţile componente ale Serviciului pe riscul şi răspunderea sa, conform clauzelor Contractului de Delegare;

**h)** Asociaţia va monitoriza îndeplinirea de către Operator a obligaţiilor care le incumbă în temeiul Contractului de Delegare;

1. Asociaţia va exercita, în numele şi pe seama asociaţilor, drepturile şi obligaţiile pe care aceştia le au în calitate de delegatar, conform prevederilor prezentului Statut.
2. Operatorul va fi o societate comercială înfiinţată în una dintre formele prevăzute de legislaţia privind societăţile comerciale, având ca acţionari toate sau o parte din unităţile administrativ-teritoriale membre ale Asociaţiei.
3. Operatorul va avea ca obiect principal de activitate furnizarea Serviciului pentru asociaţi.
4. Asociaţia va fi consultată cu privire la propunerile de modificare a actului constitutiv al operatorului înainte de aprobarea acestora. Autorităţile deliberative ale asociaţilor care sunt în acelaşi timp şi acţionari ai operatorului vor respecta avizul Asociaţiei.

**(3)** În vederea exercitării de către Asociaţie a controlului direct şi a influenţei dominante asupra deciziilor strategice şi/sau semnificative ale operatorului, asociaţii care sunt acţionari ai operatorului acordă Asociaţiei, potrivit prezentului statut, dreptul de a:

* 1. propune lista de persoane din rândul cărora adunarea generală a operatorului are dreptul să numească membrii consiliului de administraţie al operatorului;
  2. propune revocarea membrilor consiliului de administraţie al operatorului;
  3. propune introducerea unei acţiuni în justiţie împotriva membrilor consiliului de administraţie al operatorului pentru prejudiciile aduse acestuia;
  4. acorda avizul conform asupra regulamentului de organizare şi funcţionare al operatorului înainte de aprobarea acestuia de către consiliul de administraţie al societăţii;
  5. acorda avizul conform asupra programului de activitate şi strategiei propuse de consiliul de administraţie al societăţii înainte de aprobarea acestora de către adunarea generală a operatorului;
  6. acorda avizul conform asupra constituirii altor fonduri decât fondul de rezervă prevăzut de legea societăţilor comerciale şi a celor prevăzute în contractul de delegare, asupra destinaţiei şi cuantumului acestora, necesar pentru ca adunarea generală a Operatorului să poată lua o hotărâre în acest domeniu;
  7. aviza propunerile de modificare a actului constitutiv al operatorului înainte de adoptarea lor;
  8. fi informată, în aceeaşi măsură ca oricare acţionar al operatorului, despre activitatea acestuia.

**Art. 18** Reprezentanţii asociaţilor în Adunarea Generală a Asociaţiei sunt responsabili pentru activitatea lor, în conformitate cu prevederile legale în vigoare.

**Art. 19**

**(1)** Adunarea Generală a Asociaţiei va fi convocată, ori de câte ori este necesar, de către Preşedintele Asociaţiei sau de un număr de cel puţin ½ din asociaţi.

**(2)** Convocarea va fi transmisă prin scrisoare, fax sau e-mail cu cel puţin 5 (cinci) zile calendaristice înainte de data şedinţei şi va cuprinde data, ora, locul şi ordinea de zi ale şedinţei.

**(3)** În funcţie de problemele înscrise pe ordinea de zi a şedinţei, convocarea va fi trimisă numai reprezentanţilor asociaţilor care au dreptul să participe şi să voteze cu privire la luarea respectivelor hotărâri conform prevederilor prezentului Statut.

**(4)** Şedinţele adunării generale a Asociaţiei vor fi conduse de preşedintele Asociaţiei sau, în absenţa acestuia, de persoana desemnată de acesta, împuternicită în acest scop.

**(5)** Adunarea Generală a Asociaţiei va alege dintre participanţii la şedinţă un secretar care va redacta procesul-verbal al şedinţei.

**(6)** Procesul-verbal este semnat de Preşedinte şi de secretar. O copie a procesului-verbal va fi transmisă, în termen de maximum 5 (cinci) zile calendaristice de la data şedinţei, fiecărui asociat convocat conform prevederilor alin. (2), indiferent dacă reprezentantul acesteia a fost sau nu prezent la şedinţă.

**(7)** Hotărârile Adunării Generale a Asociaţiei se consemnează într-un registru de procese-verbale, care se păstrează la sediul Asociaţiei.

**Art. 20.**

**(1)** Fiecare asociat, prin reprezentantul său, are un vot egal în adunarea generală a Asociaţiei.

**(2)** Pentru luarea hotărârilor care privesc numai anumiţi asociaţi, respectiv asociaţii în competenţa cărora este organizat şi funcţionează Serviciul la data şedinţei adunării generale, asociaţii beneficiari ai investiţiilor (proprietarii bunurilor rezultate în urma investiţiilor), precum şi asociaţii deserviţi de bunurile rezultate în urma investiţiilor, denumiţi în prezentul statut asociaţi implicaţi, au dreptul de a participa şi de a vota în cadrul şedinţei adunării generale doar reprezentanţii acestora.

**(3)** Pentru a fi valabile, hotărârile adunării generale a Asociaţiei adoptate în exercitarea atribuţiilor prevăzute la art. 16 alin. (2) lit. a)-k) şi lit. m)-p) se iau în prezenţa a două treimi din numărul asociaţilor şi cu majoritatea voturilor asociaţilor prezenţi. Dacă la prima convocare cvorumul nu este îndeplinit, adunarea generală a Asociaţiei se convoacă pentru o dată ulterioară, care nu poate fi mai târziu de 15 zile calendaristice de la data stabilită pentru prima convocare, iar la a doua convocare adunarea generală a Asociaţiei este valabil întrunită indiferent de numărul de membri prezenţi, iar hotărârile se iau cu majoritatea voturilor asociaţilor prezenţi.

**(4)** Pentru a fi valabile, hotărârile adunării generale a Asociaţiei adoptate în exercitarea atribuţiilor prevăzute la art. 16 alin. (3) literele g) și h) respectiv alin.(4) se iau în prezenţa tuturor asociaţilor/asociaţilor implicaţi şi cu votul favorabil fie a cel puţin jumătate din numărul asociaţilor/asociaţilor implicaţi, care însumează cel puţin două treimi din numărul total al populaţiei tuturor asociaţilor/asociaţilor implicaţi, fie a cel puţin două treimi din numărul asociaţilor/asociaţilor implicaţi care însumează cel puţin jumătate din numărul total al populaţiei tuturor asociaţilor/asociaţilor implicaţi.

Dacă la prima convocare cvorumul nu este îndeplinit, adunarea generală se convoacă pentru o dată ulterioară care nu poate fi mai târziu de 15 zile calendaristice de la data stabilită pentru prima convocare, iar la a doua convocare adunarea generală este valabil întrunită indiferent de numărul de membri prezenţi.

**(5)** Pentru a fi valabile, hotărârile adunării generale a Asociaţiei adoptate în exercitarea atribuţiilor prevăzute la art. 16 alin. (3) literele a) – f) se iau în prezenţa tuturor asociaţilor/asociaţilor implicaţi şi cu votul favorabil fie a cel puţin jumătate din numărul asociaţilor/asociaţilor implicaţi care însumează cel puţin două treimi din numărul total al populaţiei tuturor asociaţilor/asociaţilor implicaţi, fie a cel puţin două treimi din numărul asociaţilor/asociaţilor implicaţi care însumează cel puţin jumătate din numărul total al populaţiei tuturor asociaţilor/asociaţilor implicaţi.

Dacă la prima convocare cvorumul nu este îndeplinit, adunarea generală se convoacă pentru o dată ulterioară care nu poate fi mai târziu de 15 zile calendaristice de la data stabilită pentru prima convocare, iar la a doua convocare adunarea generală este valabil întrunită indiferent de numărul de asociaţi implicaţi prezenţi şi va hotărî cu majoritatea asociaţilor/asociaţilor implicaţi prezenţi.

**(6)** Pentru a fi valabile, hotărârile adunării generale a Asociaţiei adoptate în exercitarea atribuţiilor prevăzute la art. 16 alin. (2) lit. l) se iau în prezenţa şi cu votul favorabil al tuturor asociaţilor, cvorum şi majoritate obligatorii la oricare convocare.

**(7)** În oricare dintre situaţiile prevăzute la alin. (3)-(6), dacă o hotărâre a adunării generale a Asociaţiei priveşte în mod direct Serviciul sau bunurile care aparţin unui anumit asociat, nicio hotărâre nu poate fi luată fără votul favorabil al reprezentantului acestuia.

**(8)** În cazul în care reprezentantul unuia dintre asociaţi nu poate participa la şedinţa unei adunări generale a Asociaţiei la care a fost convocat, acesta poate fi înlocuit de un alt reprezentat al unităţii administrativ-teritoriale, mandatat în acest sens în condițiile prevăzute de Codul Administrativ (OUG nr. 57/2019).

**(9)** Cu respectarea corespunzătoare a prevederilor art. 19 și 20 alin.(1)-(8), ședința Adunării generale poate avea loc şi prin mijloace electronice de comunicare directă la distanţă.

**(10)** Hotărârile adunării generale pot fi semnate inclusiv cu semnătură electronică extinsă.

Art. 21.

* + 1. Hotărârile adunării generale a Asociaţiei luate în exercitarea atribuţiilor prevăzute la art. 16 alin. (2) literele l), m) și n) respectiv art.16 alin.(3) literele a), c), d) și e) <LLNK 12006 51 10 201 0 61>nu pot fi votate de reprezentanţii asociaţilor în adunarea generală a Asociaţiei decât în baza unui mandat special, acordat expres, în prealabil, prin hotărâre a autorităţii deliberative a asociatului al cărui reprezentant este.

    (2) Hotărârile luate de Adunarea Generală a Asociaţiei trebuie aduse la cunoştinţa autorităţilor deliberative ale asociaţilor sau asociaţilor implicaţi, după caz, în termen de 5 (cinci) zile calendaristice de la data şedinţei. De asemenea, Asociaţia este obligată să publice toate hotărârile Adunării Generale pe propria pagină de internet.

(3) Asociatul care se consideră vătămat într-un drept al său ori într-un interes legitim printr-o hotărâre a Adunării Generale a Asociaţiei dintre cele luate în exercitarea atribuţiilor prevăzute la art. 16 alin. (3) din prezentul Statut poate iniţia acţiune în justiţie în conformitate cu prevederile legale în vigoare.

    (4) Adunarea Generală a Asociaţiei poate delega Consiliului Director, prin hotărâre adoptată în aceleaşi condiţii ca cele prevăzute la art. 20 alin. (3), atribuţia privind aprobarea schimbării sediului Asociaţiei.

* + - 1. ***Consiliul Director***

**Art. 22.**

1. Consiliul director este organul executiv de conducere al asociaţiei şi este format din preşedintele asociaţiei şi încă cel puţin 4 membri aleşi din rândul membrilor adunării generale a asociaţiei**.**
2. Membrii Consiliul Director sunt prevăzuți în Anexa 1 la statut – Primele organe și organele actuale de conducere, administrare și control.
3. Mandatul membrilor Consiliului Director este limitat la mandatul de primar sau de președinte de consiliu județean, după caz.
4. Președintele Asociației este și președintele al Consiliului Director, având următoarele atribuții:
   1. conduce ședințele Consiliului Director;
   2. semnează deciziile emise de Consiliul Director;
   3. îndeplinește orice altă atribuție stabilită de Adunarea Generală.
5. Vicepreședintele Asociației este și vicepereședintele Consiliului Director fiind ales de Adunarea Generală a Asociației . Vicepreședintele Consiliului Director îl înlocuiește pe președintele Consiliului Director.
6. Membrii Consiliului Director sunt răspunzători pentru activitatea lor în conformitate cu legislația în vigoare.

**Art. 23.**

**(1)** Consiliul Director asigură punerea în executare a hotărârilor Adunării Generale a Asociaţiei şi exercită atribuţiile prevăzute de prezentul Statut şi cele ce îi vor fi delegate de Adunarea Generală.

**(2)** Consiliul Director exercită următoarele atribuţii privind activitatea proprie a Asociaţiei:

**a)** prezintă Adunării Generale raportul de activitate pe perioada anterioară, execuţia bugetului de venituri şi cheltuieli, bilanţul contabil, proiectul bugetului de venituri şi cheltuieli al exerciţiului financiar viitor şi proiectul programelor Asociaţiei;

**b)** propune cuantumul cotizaţiei pentru anul următor, care se va include în proiectul de buget al Asociaţiei, supus spre aprobare Adunării Generale;

**c)** aprobă actele juridice ce vor fi încheiate de Asociaţie în nume propriu, cu excepţia contractelor a căror valoare depăşeşte echivalentul în lei al sumei de 500.000 Euro;

**d)** angajează personalul Asociaţiei, inclusiv membrii aparatului tehnic, cu respectarea politicii de personal aprobate de Adunarea Generală a Asociaţiei şi ţinând cont de bugetul aprobat de aceasta;

Din aparatul tehnic vor face parte cel puţin următoarele persoane:

* + un secretar
  + un contabil
  + un consilier juridic
  + un număr suficient de specialişti pentru monitorizarea executării contractului/contractelor de delegare, conform mandatului acordat asociaţiei prin prezentul statut,

**e)** în relaţia cu asociaţii, monitorizează plata cotizaţiei anuale de către aceştia la bugetul Asociaţiei şi decide măsurile care urmează să fie luate împotriva asociaţilor care nu şi-au achitat cotizaţia datorată în termenul prevăzut de prezentul Statut;

**f)** orice alte atribuţii prevăzute în Statut sau stabilite de Adunarea Generală.

**(3)** Consiliul Director are următoarele atribuţii cu privire la exercitarea mandatului acordat de Asociaţi conform art. 5 alin. (2):

**a)** elaborarea Strategiei de dezvoltare a *Serviciului*, a Caietului de sarcini al Serviciului şi a Regulamentului de organizare şi funcţionare a Serviciului ce vor fi supuse aprobării Adunării Generale;

**b)** consultarea asociaţiilor utilizatorilor în vederea stabilirii politicilor şi strategiilor locale şi a modalităţilor de organizare şi funcţionare a Serviciului;

**c)** medierea conflictelor dintre utilizatori şi Operator, la cererea uneia dintre părţi;

**d)** solicitarea de informaţii cu privire la nivelul şi calitatea Serviciului furnizat/prestat şi cu privire la modul de întreţinere, exploatare şi administrare a bunurilor din proprietatea publică sau privată a unităţilor administrativ-teritoriale, încredinţate pentru realizarea Serviciului;

**e)** invitarea Operatorului pentru audieri, în vederea concilierii diferendelor apărute în relaţia cu utilizatorii Serviciului.

Art. 24

1. Pentru realizarea scopului şi obiectivelor sale, Asociaţia va constitui un aparat tehnic propriu.
2. Aparatul tehnic va fi condus de un director executiv numit de Consiliul Director, la propunerea Președinteului Asociației. Pe lângă angajații permanenți ai aparatului tehnic pot face parte și specialiști din exteriorul asociației.
3. Din aparatul tehnic vor face parte un număr suficient de specialişti pentru îndeplinirea atribuțiilor, conform mandatului acordat Asociaţiei prin prezentul Statut.
4. La calculul cuantumului propus al cotizaţiei anuale, Consiliul Director va lua în considerare sumele necesare pentru acoperirea cheltuielilor de funcţionare a aparatului tehnic al Asociaţiei.
5. Aparatul tehnic are în atribuţiunile sale :

**a)** reprezentarea interfeţei permanente dintre Adunarea Generală şi Consiliul Director, pe de o parte şi terţi, pe de altă parte;

**b)** îndeplinirea sarcinilor specifice încredinţate de către *directoru executiv*;

**c)** redactarea şi arhivarea documentelor Asociaţiei, precum şi buna gestionare şi exploatare a bunurilor aparţinând Asociaţiei ;

**d)** întocmirea şi supunerea spre aprobarea Consiliului Director a Regulamentului Intern;

**e)** ducerea la îndeplinire a hotărârilor Adunării Generale, deciziilor Consiliului Director, dispozițiilor directorului executiv.

1. **Directorul executiv își exercită activitatea în baza unui contract de mandat și are în principal următoarele atribuții:**
2. administrarea documentelor Asociaţiei;
3. elaborarea şi semnarea documentelor înaintate spre aprobare Adunării Generale si Consiliului Director al Asociatiei;
4. informarea Adunarii Generale si a Consiliului Director cu privire la calendarul activităţilor desfăşurate de către aparatul tehnic şi operaţional al Asociaţiei;
5. organizarea, conducerea şi gestionarea activităţii curente a Asociatiei;
6. reprezintarea şi angajarea, prin semnătură, a Asociatiei în raporturile cu terţii din ţară si/sau din străinătate, inclusiv cu institutiile publice si cu cele bancare;
7. negocierea şi semnarea, în condiţiile legii, a contractelor necesare bunei funcţionări a Asociatiei;
8. aducerea la îndeplinire a angajamentelor şi hotărârilor luate de Consiliul Director şi de catre Adunarea Generală;
9. negocierea, încheierea/suspendarea/modificarea/desfacerea/încetarea, în condiţiile legii, a contractelor individuale de muncă;
   1. emiterea dispozitiilor, în executarea deciziilor Consiliului Director şi în exercitarea atribuţiilor proprii;

**j)** formularea catre Consiliul Director a propunerilor privind nivelul de salarizare în funcţie de studii şi muncă efectiv prestată, cu respectarea limitei minime de salarizare prevăzută de lege, primele şi alte forme de remunerare a personalului;

* 1. asigurarea managementului economic şi financiar al organizatiei;
  2. alte atributii stabilite conform contractului de mandat, hotararilor AGA, deciziilor Consiliilor Director, cu respectarea Codului Muncii si a Regulamentului Intern al Asociației.

**Art. 25**

1. Consiliul Director se întruneşte în şedinţe, cel puţin o dată pe lună sau ori de câte ori este nevoie, la convocarea Preşedintelui Asociaţiei.
2. Deciziile Consiliului Director se iau în prezenţa şi cu votul a cel puţin jumătate plus unu din numărul membrilor Consiliului Director.
3. Consiliul Director va alege dintre participanţii la şedinţă un secretar care va redacta procesul-verbal al şedinţei. Procesele-verbale se semnează de toţi membrii Consiliului Director prezenţi. Deciziile Consiliului Director se consemnează în registrul de procese-verbale, care se păstrează la sediul Asociaţiei.
4. Cu respectarea corespunzătoare a prevederilor alin. (5) – (10), ședința Consiliului Director poate avea loc şi prin mijloace electronice de comunicare directă la distanţă.
5. Hotărârile Consiliului Director pot fi semnate inclusiv cu semnătură electronică extinsă.

***C.Controlul financiar al Asociaţiei***

**Art. 26.**

**Controlul financiar intern al Asociaţiei este asigurat** **de către un Cenzor** propus de către Consiliul Director şi aprobat de către Adunarea Generală a Asociaţilor. **Durata mandatului Cenzorului este de 4 (patru) ani cu posibilitatea prelungirii acestuia. Cenzorul este prevăzut în Anexa 1 la statut - Organele actuale de conducere, administrare și control.**

**CAPITOLUL VI**  
  Dizolvarea şi lichidarea

**Art. 27** Asociaţia se dizolvă:

**a)** de drept;

**b)** prin hotărârea instanţei judecătoreşti competente;

**c)** prin hotărârea Adunării Generale.

**Art. 28** Asociaţia se dizolvă de drept prin:

**a)** imposibilitatea realizării scopului şi obiectivelor pentru care a fost constituită, dacă în termen de 3 (trei) luni de la constatarea unui astfel de fapt nu se produce schimbarea acestui scop;

**b)** imposibilitatea constituirii Adunării Generale sau a Consiliului Director în conformitate cu prezentul Statut, dacă această situaţie durează mai mult de un an de la data la care Adunarea Generală sau, după caz, Consiliul Director trebuia să se constituie;

**c)** reducerea numărului de asociaţi sub limita de 2, dacă acesta nu a fost completat în termenul legal prevăzut în acest scop ( 6 luni).

**Art. 29**

* + 1. Asociaţia se dizolvă, prin hotărâre judecătorească, la cererea Ministerului Public sau a oricărei alte persoane interesate:
  1. când scopul sau activitatea asociaţiei a devenit ilicită sau contrară ordinii publice;

b. când realizarea scopului este urmărită prin mijloace ilicite sau contrare ordinii publice;

* 1. când asociaţia urmăreşte un alt scop decât cel pentru care s-a constituit;
  2. când asociaţia a devenit insolvabilă;
  3. în cazul îndeplinirii condiției prevăzute la art. 14 din OG nr. 26/2000.
     1. În cazul necomunicării datelor de identificare ale beneficiarului real în termenul prevăzut la art. 34^5 alin. (7) din OG nr. 26/2000, asociaţia se dizolvă, prin hotărâre judecătorească, la cererea Ministerului Public sau a Oficiului Naţional de Prevenire şi Combatere a Spălării Banilor.
     2. Instanţa competentă să hotărască dizolvarea este judecătoria în circumscripţia căreia asociaţia îşi are sediul.
     3. Asociaţia se poate dizolva şi prin hotărârea adunării generale. În termen de 15 zile de la data şedinţei de dizolvare, hotărârea adunării generale se depune la judecătoria în a cărei circumscripţie îşi are sediul, pentru a fi înscrisă în Registrul asociaţiilor şi fundaţiilor.

**Art. 30**

**(1)** Lichidarea Asociaţiei se va face în condiţiile prevăzute de legislaţia privind asociaţiile.

**(2)**  În cazul în care Asociația a fost dizolvată pentru motivele prevăzute la art. 29 alin. (1) literele a)-c), bunurile rămase după lichidare vor fi preluate de municipiul Oradea, în calitate de unitate administrativ-teritorială în care Asociația își are sediul.

**Art. 31.**

**(1)** După terminarea lichidării, lichidatorii trebuie să ceară radierea Asociaţiei din Registrul asociaţiilor şi fundaţiilor.

**(2)** Asociaţia îşi încetează existenţa la data radierii ei din Registrul asociaţiilor şi fundaţiilor.

**CAPITOLUL VII**  
  Dispoziţii finale

**Art. 32**

**(1)** Prezentul Statut poate fi modificat doar prin acte adiţionale semnate de reprezentanţii tuturor asociaţilor, special împuterniciţi în acest scop.

**(2)** Prezentul Statut este guvernat de legea română. În situaţia în care intervin modificări ale legislaţiei în domeniu, prezentul Statut va fi modificat în conformitate cu noile prevederi.

**(3)** Toate litigiile născute din sau în legătură cu acest Statut, inclusiv orice problemă privind interpretarea, validitatea sau încetarea acestuia, care nu pot fi rezolvate pe cale amiabilă, vor fi deduse spre soluţionare instanţelor judecătoreşti competente.

**Înființarea Asociației a fost autorizată prin Încheierea Judecătoriei Oradea nr. 49/A/2012 pronunțată în Camera de consiliu din data de 06.03.2012.**

**Procedura de autorizare a înființării a Asociației a fost derulată de doamna Pop Coț Tania Mihaela.**

\*\*\*

Prezentul Statut a fost încheiat în 10 (zece) exemplare originale.

**Anexa 1**

|  |  |
| --- | --- |
| **Primele organe**  **de conducere, administrare și control** | **Organele actuale**  **de conducere, administrare și control** |
| **Adunarea Generală:**   * Ilie Bolojan * Geza Batori | **Adunarea Generală:**   * Florin Birta * Geza Batori * Cristian Laza * Dumitru Togor * Ludovic Somogyi * Ferencz Sandor Biro * Petroi Adrian * Adrian Codrean |
| **Consiliul Director:**   * Ilie Bolojan * Geza Batori * Ciprian Barna | **Consiliul Director:**   * Florin Birta * Geza Batori * Cristian Laza * Dumitru Togor * Ludovic Somogyi * Ferencz Sandor Biro * Petroi Adrian * Adrian Codrean |
| **Cenzor:**   * **Liviu George Popa** * **Delia Florina Ungur** * **Ion Iulius Delorean** | **Cenzor:**  **Rus Maria** |
| **Președinte Asociație**   * **Ilie Bolojan** | **Președinte Asociație**   * Florin Birta   **Vicepreședinte Asociație:**   * Geza Batori |

**ASOCIAŢI:**

1. **Municipiul Oradea** \_\_\_\_\_\_\_\_\_\_\_\_\_\_\_\_\_\_

Primar Florin Birta

1. **Comuna Bors** \_\_\_\_\_\_\_\_\_\_\_\_\_\_\_\_\_\_\_\_\_

Primar Geza Batori

1. Comuna Sânmartin\_\_\_\_\_\_\_\_\_\_\_\_\_\_\_\_\_\_

Primar Cristian Laza

1. **Comuna Paleu\_\_\_\_\_\_\_\_\_\_\_\_\_\_\_\_\_\_\_\_\_\_\_**

Primar Ludovic Somogyi

1. **Comuna Ineu**\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primar Dumitru Togor

1. **Comuna Cetariu**\_\_\_\_\_\_\_\_\_\_\_\_\_\_\_\_\_\_\_\_\_\_\_

Primar Ferencz Sandor Biro

1. **Comuna Hidișelul de Sus**\_\_\_\_\_\_\_\_\_\_\_\_\_\_\_\_

Primar Adrian Petroi

1. **Comuna Tileagd**\_\_\_\_\_\_\_\_\_\_\_\_\_\_\_\_\_\_\_\_\_\_\_

Primar Adrian Codrean